CELEX: 52020PC0763
Language: el
Date: 2020-11-27
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της κοινής επιτροπής που συστάθηκε με τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.11.2020
            COM(2020) 763 final
            2020/0337(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της κοινής επιτροπής που συστάθηκε με τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά απόφαση για τον καθορισμό της θέσης που πρέπει να ληφθεί εξ ονόματος της Ένωσης στη μεικτή επιτροπή που συστάθηκε με τη συμφωνία κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας (στο εξής: συμφωνία)
                  1
               .
            
            
               2.Πλαίσιο της πρότασης
            
            
               2.1.Συμφωνία κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας
            
            
               Η συμφωνία αποσκοπεί στη δημιουργία κοινού αεροπορικού χώρου (ΚΑΧ) με βάση το αμοιβαίο άνοιγμα των αγορών των συμβαλλομένων μερών, με ίσους όρους ανταγωνισμού και τήρηση των ιδίων κανόνων, μεταξύ άλλων στα πεδία της αεροπορικής ασφάλειας, της προστασίας από έκνομες ενέργειες, της διαχείρισης της εναέριας κυκλοφορίας, και των εργασιακών και περιβαλλοντικών πτυχών. Οι κανόνες του ΚΑΧ θα πρέπει να βασίζονται στη σχετική νομοθεσία που ισχύει στην Ευρωπαϊκή Ένωση, όπως ορίζεται στο παράρτημα III της παρούσας συμφωνίας, ιδίως όσον αφορά την αεροπορική ασφάλεια, την προστασία από έκνομες ενέργειες, και τη διαχείριση της εναέριας κυκλοφορίας. 
            
            
               Η συμφωνία τέθηκε σε ισχύ στις 2 Αυγούστου 2020. 
            
            
               2.2.Η μεικτή επιτροπή
            
            
               Με το άρθρο 22 της συμφωνίας συστήνεται μεικτή επιτροπή. Η μεικτή επιτροπή είναι υπεύθυνη για τη διαχείριση της συμφωνίας και μεριμνά για την ορθή εκτέλεσή της. 
            
            
               Κύρια καθήκοντά της είναι η συνεργασία: α) με την επανεξέταση των όρων των αγορών που επηρεάζουν τις αεροπορικές μεταφορές στο πλαίσιο της συμφωνίας, β) με τον χειρισμό και, κατά το δυνατόν, την αποτελεσματική επίλυση θεμάτων άσκησης επιχειρηματικής δράσης που ενδέχεται, μεταξύ άλλων, να εμποδίζουν την πρόσβαση στην αγορά και την ομαλή εκτέλεση πτήσεων στο πλαίσιο της παρούσας συμφωνίας, ως μέσο εξασφάλισης ισότιμων όρων, ρυθμιστικής σύγκλισης, και ελαχιστοποίησης των ρυθμιστικών εμποδίων για το άνοιγμα των αεροπορικών μεταφορών, γ) με την προώθηση της ανταλλαγής απόψεων σε επίπεδο εμπειρογνωμόνων σε θέματα νέων νομοθετικών ή ρυθμιστικών πρωτοβουλιών και εξελίξεων, καθώς και σε θέματα προστασίας από έκνομες ενέργειες, αεροπορικής ασφάλειας, περιβάλλοντος, αεροπορικών υποδομών (και χρονοθυρίδων), ανταγωνιστικού περιβάλλοντος, και προστασίας των καταναλωτών, δ) με την τακτική εξέταση των κοινωνικών επιπτώσεων που έχει η εφαρμογή της συμφωνίας, ιδίως στον τομέα της απασχόλησης, και με κατάλληλη ανταπόκριση στις ανησυχίες που αποδεικνύονται δικαιολογημένες, ε) με τη διερεύνηση των πιθανών πεδίων για την περαιτέρω ανάπτυξη της συμφωνίας, συμπεριλαμβανομένης της διατύπωσης συστάσεων για την τροποποίησή της, στ) συμφωνώντας, σε συναινετική βάση, επί προτάσεων, προσεγγίσεων ή εγγράφων διαδικαστικού χαρακτήρα που συνδέονται άμεσα με τη λειτουργία της παρούσας συμφωνίας, ζ) με την εξέταση και την ανάπτυξη τεχνικής συνδρομής στα πεδία που καλύπτει η παρούσα συμφωνία, και η) με την προώθηση της συνεργασίας στα σχετικά διεθνή φόρουμ. 
            
            
               Επιπροσθέτως, σύμφωνα με το άρθρο 6 (Επενδύσεις) της συμφωνίας, η μεικτή επιτροπή εξετάζει θέματα διμερών επενδύσεων πλειοψηφικής συμμετοχής ή μεταβολής στον πραγματικό έλεγχο αερομεταφορέων των συμβαλλομένων μερών. 
            
            
               Σύμφωνα με το άρθρο 22 παράγραφος 3 της συμφωνίας, η μεικτή επιτροπή εγκρίνει διά αποφάσεως τον εσωτερικό της κανονισμό. 
            
            
               2.3.Η προς έκδοση πράξη της μεικτής επιτροπής
            
            
               Κατά την πρώτη της συνεδρίαση, η μεικτή επιτροπή πρέπει να εκδώσει απόφαση σχετικά με την έγκριση του εσωτερικού κανονισμού της (στο εξής: προς έκδοση πράξη). 
            
            
               Σκοπός της προς έκδοση πράξης είναι να εγκριθεί, σύμφωνα με το άρθρο 22 παράγραφος 3 της συμφωνίας, ο εσωτερικός κανονισμός στον οποίο θα βασίζεται η οργάνωση και η λειτουργία της μεικτής επιτροπής ώστε να καταστεί δυνατή η προσήκουσα εφαρμογή της συμφωνίας.
            
            
               3.Θέση που πρέπει να ληφθεί εξ ονόματος της Ένωσης
            
            
               Η θέση που θα ληφθεί εξ ονόματος της Ένωσης θα πρέπει να αποσκοπεί στην έγκριση του εσωτερικού κανονισμού της μεικτής επιτροπής που συστάθηκε με τη συμφωνία. Η θέση θα πρέπει να βασίζεται στο σχέδιο απόφασης της μεικτής επιτροπής.
            
            
               4.Νομική βάση
            
            
               4.1.Διαδικαστική νομική βάση
            
         
         
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (στο εξής: ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης».
            
            
               4.1.2.Εφαρμογή στην προκειμένη περίπτωση
            
            
               Η μεικτή επιτροπή είναι όργανο που έχει συσταθεί με συμφωνία, και συγκεκριμένα με τη συμφωνία κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας.
            
            
               Η πράξη την οποία καλείται να εκδώσει η μεικτή επιτροπή είναι πράξη που παράγει έννομα αποτελέσματα, δεδομένου ότι θα είναι δεσμευτική για τα συμβαλλόμενα μέρη δυνάμει του διεθνούς δικαίου. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον σκοπό και το περιεχόμενο της προς έκδοση πράξης ως προς την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και ένας από τους σκοπούς ή μία από τις συνιστώσες μπορεί να χαρακτηριστεί κύριος ή κύρια, ενώ ο άλλος ή η άλλη έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος σκοπός και το περιεχόμενο της προς έκδοση πράξης αφορούν τις αεροπορικές μεταφορές.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 100 παράγραφος 2 της ΣΛΕΕ.
            
            
               4.3.Συμπέρασμα
            
            
               Νομική βάση της προτεινόμενης απόφασης θα πρέπει να είναι το άρθρο 100 παράγραφος 2, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προς έκδοση πράξης
            
            
               Δεδομένου ότι η πράξη της μεικτής επιτροπής θα καθορίζει τον εσωτερικό της κανονισμό, είναι σκόπιμο να δημοσιευτεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2020/0337 (NLE)
            
            
               Πρόταση
            
         
         
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της κοινής επιτροπής που συστάθηκε με τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας (στο εξής: συμφωνία) συνήφθη από την Ένωση με την απόφαση (ΕΕ) 2020/951 του Συμβουλίου
                  2
                και τέθηκε σε ισχύ στις 2 Αυγούστου 2020.
            
            
               (2)Με το άρθρο 22 της συμφωνίας συστήνεται μεικτή επιτροπή για τη διασφάλιση της ορθής διαχείρισης και εφαρμογής της συμφωνίας.
            
            
               (3)Το άρθρο 22 παράγραφος 3 της συμφωνίας προβλέπει ότι η μεικτή επιτροπή εγκρίνει τον εσωτερικό κανονισμό της.
            
            
               (4)Προκειμένου να διασφαλιστεί η ορθή εφαρμογή της συμφωνίας, θα πρέπει να εγκριθεί ο εσωτερικός κανονισμός της μεικτής επιτροπής.
            
            
               (5)Είναι σκόπιμο να καθοριστεί η θέση που πρέπει να ληφθεί, εξ ονόματος της Ένωσης, στο πλαίσιο της μεικτής επιτροπής, δεδομένου ότι η απόφαση της μεικτής επιτροπής για τη θέσπιση του εσωτερικού κανονισμού της θα είναι δεσμευτική για την Ένωση. Η θέση της Ένωσης στο πλαίσιο της μεικτής επιτροπής θα πρέπει να βασίζεται στο συνημμένο σχέδιο απόφασης της μεικτής επιτροπής,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην πρώτη συνεδρίαση της μεικτής επιτροπής που συστάθηκε με το άρθρο 22 της συμφωνίας κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας, όσον αφορά την έγκριση του εσωτερικού κανονισμού της μεικτής επιτροπής, βασίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.
            
            
               Οι αντιπρόσωποι της Ένωσης στη μεικτή επιτροπή μπορούν να συμφωνήσουν σε αλλαγές ήσσονος σημασίας στο σχέδιο απόφασης χωρίς περαιτέρω απόφαση του Συμβουλίου.
            
            
               Άρθρο 2
            
            
               Η παρούσα απόφαση απευθύνεται στην Επιτροπή. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση (ΕΕ) 2020/951 του Συμβουλίου, της 26ης Ιουνίου 2020, σχετικά με τη σύναψη, εξ ονόματος της Ένωσης, συμφωνίας κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας (ΕΕ L 212 της 3.7.2020, σ. 8).
               
               
                  
                     (2)
                  
                        Απόφαση (ΕΕ) 2020/951 του Συμβουλίου, της 26ης Ιουνίου 2020, σχετικά με τη σύναψη, εξ ονόματος της Ένωσης, συμφωνίας κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας (ΕΕ L 212 της 3.7.2020, σ. 8).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.11.2020
            COM(2020) 763 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της κοινής επιτροπής που συστάθηκε με τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας
            
               
         
         
            
               ΑΠΟΦΑΣΗ αριθ. 1/[έτος] ΤΗΣ ΜΕΙΚΤΗΣ ΕΠΙΤΡΟΠΗΣ ΕΕ-ΜΟΛΔΑΒΙΑΣ ΠΟΥ ΣΥΣΤΑΘΗΚΕ ΜΕ ΤΗ ΣΥΜΦΩΝΙΑ ΚΟΙΝΟΥ ΑΕΡΟΠΟΡΙΚΟΥ ΧΩΡΟΥ ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΩΝ ΚΡΑΤΩΝ ΜΕΛΩΝ ΤΗΣ ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΜΟΛΔΑΒΙΑΣ
            
            
               της ...
            
            
               για τη θέσπιση του εσωτερικού κανονισμού της
            
            
               Η ΜΕΙΚΤΗ ΕΠΙΤΡΟΠΗ ΕΕ-ΜΟΛΔΑΒΙΑΣ,
            
            
               Έχοντας υπόψη τη συμφωνία κοινού αεροπορικού χώρου μεταξύ της Ευρωπαϊκής Ένωσης και των κρατών μελών της και της Δημοκρατίας της Μολδαβίας (στο εξής: συμφωνία) και ιδίως το άρθρο 22 παράγραφος 3,
            
            
               ΑΠΟΦΑΣΙΖΕΙ:
            
            
               Άρθρο μόνο
            
            
               Εγκρίνεται ο εσωτερικός κανονισμός της μεικτής επιτροπής ο οποίος επισυνάπτεται στην παρούσα απόφαση.
            
            
               [τόπος],
            
            
               Για τη μεικτή επιτροπή, 
            
            
               Ο/Η επικεφαλής της αντιπροσωπείας της Ευρωπαϊκής Ένωσης 
            
            
               [ονοματεπώνυμο] 
            
            
               Ο/Η επικεφαλής της αντιπροσωπείας της Δημοκρατίας της Μολδαβίας 
            
            
               [ονοματεπώνυμο] 
            
            
               
            
               Παράρτημα
            
            
               Εσωτερικός κανονισμός της μεικτής επιτροπής
            
            
               Άρθρο 1
            
            
               Επικεφαλής αντιπροσωπειών
            
         
         
            
               1. Σύμφωνα με το άρθρο 22 παράγραφος 1 της συμφωνίας, η μεικτή επιτροπή απαρτίζεται από αντιπροσώπους των συμβαλλομένων μερών.
            
            
               2. Την προεδρία της μεικτής επιτροπής θα ασκούν από κοινού οι επικεφαλής των αντιπροσωπειών των συμβαλλομένων μερών.
            
            
               Άρθρο 2
            
            
               Συνεδριάσεις
            
            
               1. Σύμφωνα με το άρθρο 22 παράγραφος 4 της συμφωνίας, η κοινή επιτροπή συνεδριάζει ανάλογα με τις ανάγκες. Κάθε συμβαλλόμενο μέρος μπορεί να ζητήσει τη σύγκληση συνεδρίασης.
            
            
               2. Οι συνεδριάσεις της κοινής επιτροπής πραγματοποιούνται με φυσική παρουσία ή, κατ’ εξαίρεση, με άλλα μέσα (π.χ. τηλεδιασκέψεις ή βιντεοδιασκέψεις). 
            
            
               3. Οι συνεδριάσεις πραγματοποιούνται, στο μέτρο του δυνατού, εναλλάξ σε κράτος μέλος της Ευρωπαϊκής Ένωσης και στη Δημοκρατία της Μολδαβίας, εκτός εάν τα συμβαλλόμενα μέρη συμφωνήσουν διαφορετικά.
            
            
               4. Γλώσσα εργασίας είναι η αγγλική.
            
            
               5. Άπαξ και τα συμβαλλόμενα μέρη συμφωνήσουν την ημερομηνία και τον τόπο, οι συνεδριάσεις συγκαλούνται από την Ευρωπαϊκή Επιτροπή για την Ευρωπαϊκή Ένωση και τα κράτη μέλη της και από το αρμόδιο για τις αεροπορικές μεταφορές υπουργείο για τη Δημοκρατία της Μολδαβίας.
            
            
               6. Οι συνεδριάσεις της κοινής επιτροπής δεν είναι δημόσιες, εκτός εάν τα συμβαλλόμενα μέρη αποφασίσουν διαφορετικά. Εάν είναι απαραίτητο, μπορεί να συντάσσεται δελτίο Τύπου κατόπιν αμοιβαίας συμφωνίας, στο τέλος της συνεδρίασης.
            
            
               Άρθρο 3
            
            
               Αντιπροσωπείες
            
            
               1. Πριν από κάθε συνεδρίαση, οι επικεφαλής των αντιπροσωπειών ενημερώνουν αμοιβαία σχετικά με την προβλεπόμενη σύνθεση των αντιπροσωπειών τους για τη συνεδρίαση.
            
            
               2. Εκπρόσωποι ενδιαφερόμενων μερών του κλάδου των αερομεταφορών μπορούν να προσκαλούνται να παραστούν σε συνεδριάσεις ως παρατηρητές, με τη συμφωνία της κοινής επιτροπής.
            
            
               3. Εφόσον συμφωνηθεί, η κοινή επιτροπή μπορεί να προσκαλεί άλλα ενδιαφερόμενα μέρη ή εμπειρογνώμονες να παραστούν σε συνεδριάσεις της, ώστε να παράσχουν πληροφορίες σχετικά με συγκεκριμένα θέματα.
            
            
               Άρθρο 4
            
            
               Γραμματεία
            
            
               Ένας υπάλληλος της Ευρωπαϊκής Επιτροπής και ένας υπάλληλος του αρμόδιου για τις αεροπορικές μεταφορές υπουργείου της Δημοκρατίας της Μολδαβίας ασκούν από κοινού καθήκοντα γραμματέων της κοινής επιτροπής.
            
            
               Άρθρο 5
            
            
               Ημερήσια διάταξη των συνεδριάσεων
            
         
         
            
               1. Οι επικεφαλής των αντιπροσωπειών καταρτίζουν την προσωρινή ημερήσια διάταξη κάθε συνεδρίασης με αμοιβαία συμφωνία. Η προσωρινή ημερήσια διάταξη διαβιβάζεται από τους γραμματείς στα μέλη των αντιπροσωπειών το αργότερο δεκαπέντε ημέρες πριν από την ημερομηνία της συνεδρίασης.
            
            
               2. Η μεικτή επιτροπή εγκρίνει την ημερήσια διάταξη κατά την έναρξη της εκάστοτε συνεδρίασης. Κατόπιν συμφωνίας της κοινής επιτροπής, μπορούν να εγγραφούν στην ημερήσια διάταξη και άλλα θέματα πέραν αυτών που συμπεριλαμβάνονται στην προσωρινή ημερήσια διάταξη.
            
            
               3. Οι επικεφαλής των αντιπροσωπειών μπορούν να συντομεύσουν την προθεσμία που καθορίζεται στην παράγραφο 1 του παρόντος άρθρου, ώστε να ληφθούν υπόψη οι απαιτήσεις ή ο επείγων χαρακτήρας συγκεκριμένου θέματος.
            
            
               Άρθρο 6
            
            
               Πρακτικά
            
            
               1. Μετά από κάθε συνεδρίαση συντάσσεται σχέδιο πρακτικών της συνεδρίασης της κοινής επιτροπής. Στο σχέδιο πρακτικών αναφέρονται τα θέματα που συζητήθηκαν, οι συστάσεις που ενδεχομένως διατυπώθηκαν και οι αποφάσεις που ελήφθησαν.
            
            
               2. Εντός μηνός από τη συνεδρίαση, ο επικεφαλής της αντιπροσωπείας που φιλοξενεί τη συνεδρίαση υποβάλλει στον έτερο επικεφαλής αντιπροσωπείας, μέσω των γραμματέων της κοινής επιτροπής, το σχέδιο πρακτικών προς έγκριση με γραπτή διαδικασία.
            
            
               3. Μετά την έγκρισή τους, τα πρακτικά υπογράφονται εις διπλούν από τους επικεφαλής των αντιπροσωπειών και κάθε συμβαλλόμενο μέρος φυλάσσει το οικείο πρωτότυπο. Οι επικεφαλής των αντιπροσωπειών μπορούν να αποφασίσουν ότι η υπογραφή και η ανταλλαγή ηλεκτρονικών αντιγράφων πληροί αυτή την απαίτηση.
            
            
               4. Τα πρακτικά των συνεδριάσεων της κοινής επιτροπής δεν δημοσιεύονται, εκτός εάν ζητηθεί διαφορετικά από ένα από τα συμβαλλόμενα μέρη.
            
            
               Άρθρο 7
            
            
               Γραπτή διαδικασία
            
            
               Στις περιπτώσεις που είναι απαραίτητο και δεόντως αιτιολογημένο, οι αποφάσεις και οι συστάσεις της κοινής επιτροπής μπορούν να εγκρίνονται με γραπτή διαδικασία. Για τον σκοπό αυτό, οι επικεφαλής των αντιπροσωπειών ανταλλάσσουν τα σχέδια μέτρων για τα οποία ζητείται η γνώμη της κοινής επιτροπής, τα οποία στη συνέχεια μπορούν να επιβεβαιώνονται με ανταλλαγή αλληλογραφίας. Ωστόσο, κάθε συμβαλλόμενο μέρος μπορεί να ζητήσει τη σύγκληση της κοινής επιτροπής για να συζητηθεί το θέμα.
            
            
               Άρθρο 8
            
            
               Λήψη αποφάσεων
            
            
               1. Η κοινή επιτροπή διατυπώνει τις συστάσεις της και λαμβάνει τις αποφάσεις της σε συναινετική βάση.
            
            
               2. Οι αποφάσεις και οι συστάσεις της κοινής επιτροπής φέρουν τον τίτλο «Απόφαση» και «Σύσταση», αντίστοιχα, ακολουθούμενο από αύξοντα αριθμό, την ημερομηνία έκδοσής τους και περιγραφή του αντικειμένου τους.
            
            
               3. Οι αποφάσεις και οι συστάσεις της κοινής επιτροπής υπογράφονται από τους επικεφαλής των αντιπροσωπειών και επισυνάπτονται στα πρακτικά.
            
            
               4. Οι αποφάσεις που εκδίδει η κοινή επιτροπή εφαρμόζονται από τα συμβαλλόμενα μέρη σύμφωνα με τις εσωτερικές διαδικασίες τους.
            
            
               5. Τα συμβαλλόμενα μέρη μπορούν να δημοσιεύουν τις αποφάσεις που εκδίδει η κοινή επιτροπή στις αντίστοιχες επίσημες εφημερίδες τους. Κάθε συμβαλλόμενο μέρος μπορεί να αποφασίζει για τη δημοσίευση οποιασδήποτε άλλης πράξης έχει εγκρίνει η μεικτή επιτροπή. Κάθε συμβαλλόμενο μέρος φυλάσσει ένα πρωτότυπο των αποφάσεων και των συστάσεων.
            
            
               Άρθρο 9
            
         
         
            
               Ομάδες εργασίας
            
            
               1. Η κοινή επιτροπή μπορεί να συγκροτεί ομάδες εργασίας για να την επικουρούν κατά την εκτέλεση των καθηκόντων της. Η εντολή της εκάστοτε ομάδας εργασίας εγκρίνεται από την κοινή επιτροπή και περιλαμβάνεται σε παράρτημα της απόφασης για τη σύσταση της ομάδας εργασίας.
            
            
               2. Οι ομάδες εργασίας αποτελούνται από αντιπροσώπους των συμβαλλομένων μερών.
            
            
               3. Οι ομάδες εργασίας εργάζονται υπό την εποπτεία της κοινής επιτροπής, στην οποία υποβάλλουν αναφορά έπειτα από κάθε συνεδρίασή τους. Δεν λαμβάνουν αποφάσεις αλλά μπορούν να διατυπώνουν συστάσεις στη μεικτή επιτροπή.
            
            
               4. Η κοινή επιτροπή μπορεί οποτεδήποτε να αποφασίζει την κατάργηση υφιστάμενων ομάδων εργασίας, να τροποποιεί την εντολή τους, ή να συστήνει νέες ομάδες εργασίας που θα την επικουρούν στην εκτέλεση των καθηκόντων της.
            
            
               Άρθρο 10
            
            
               Δαπάνες
            
            
               1. Κάθε συμβαλλόμενο μέρος αναλαμβάνει τις δαπάνες της συμμετοχής του στις συνεδριάσεις της κοινής επιτροπής και των ομάδων εργασίας, όσον αφορά τόσο τα έξοδα προσωπικού, μετακίνησης και διαμονής, όσο και τα έξοδα ταχυδρομείου και τηλεπικοινωνιών.
            
            
               2. Τυχόν άλλες δαπάνες που συνδέονται με την πρακτική διοργάνωση των συνεδριάσεων καλύπτονται από το συμβαλλόμενο μέρος που διοργανώνει τη συνεδρίαση.
            
            
               Άρθρο 11
            
            
               Τροποποιήσεις του εσωτερικού κανονισμού
            
            
               Η κοινή επιτροπή μπορεί να τροποποιεί οποτεδήποτε τον παρόντα εσωτερικό κανονισμό με απόφαση που λαμβάνεται σύμφωνα με το άρθρο 22 της συμφωνίας.